Scriptum ad mandata. Venerabilis domine Petre, fautor sincerrissime. Ex litteris nuperrime de Stokholmis exaratis intellexistis, nullam penitus spem esse solutionem vlteriorem habendi super obligacionem racionis cruciate contracte tam propter nouam mutacionem factam in regno quam eciam propter sedicionem in preposito subortam. Jtaque necesse est de modo absolucionem habendi cogitare, de quo nunc vestre d. et domino preposito remitto; mihi impossibile est aliquod vltra ea, que feceram, medium aliud inuenire; quantas expensas tam inutiliter hiis duobus annis in hoc facto effeci quantisque debitis me inuolui, non sine grauj dolore potero refricare; de habendis moratoriis – sed forsitan inutiles erunt – opus est laborare, si absolutorias saltem quoquomodo, sine quibus perditi sumus, non poteritis habere, pro quibus rogo instantissime laboretis. Erit circa festum beati Johannis baptiste vna dieta Holmis per conciliarios trium regnorum celebranda; si ad illam aliqua media per vos et dominum prepositum cogitata deuenerint, faciam iterum diligenciam optimam. Nam adhuc ad illam intendo venire. Timeo nullam spem hic in regno quoquammodo superesse, prout eciam ex litteris domini doctoris r. archidiaconj Vpsalensis sensistis et adhuc sencietis. Maledicta sit illa retardacio prime bulle, vnde hec omnia euenerunt quam infausta, etiam illa hora, qua in hanc expedicionem prebui consensum, cum ex illa hora nunquam animum quietum habebam, sed continuas mesticias et melancolias tam de dampnis eius occasionis susceptis quam de inita obligacione, que me super omnia conturbat, de qua rogo itemque precor et rogo intuitu Dei, me digneminj absoluere et releuare; ero vester quo ad spiritus hos regit artus. De domino Torstano Vesgoto scilicet nullam spem bonam vestre d. dare possum; loquebar domino Scarensi Holmis in coronacione domini regis constituto ac decano ecclesie eiusdem, qui vnanima voce respondebant ipsum d. Torstanum neque tantum possidere, vnde j ducatum soluere possit, quantominus cunctam summam predictam; prout asseruit coram vobis, nullum habet. Hiis malis premissis, scitote me bureta domino archidiacono prefato per vos directa optime presentasse ac ipsum eadem nuperrime commissa dimisisse. Mitto insuper d. vestre iiij(or) florenas Rinenses per latorem presencium d. Andream Gynth, pro debitis per dominum Philippum Aboensem anno superiori vobiscum contractis; spero ipsum fideliter presentare; d. vestre aliquid munusculum (?) ordinare, prout …. deberem neque facultas pronunc se exhibet neque commoditas latoris. Noua ex latore. Cum hiis in Christo felicissime valeatis. Ex Vpsalie in dysatingh, que est vij februarij. Nam ad sollicitandum dominos in grauidis expensis hic compellor yemare, marj Alendensi neque nauigio neque equestri itinerj meandi facultatem abnegante. Anno 1498. Salutetis omnes nostros. Rogo summe, libros meos, quemadmodum et pridie scripsi ac semper rogauj, in vestra custodia dignemimi conseruare. D. vestre deditissimus Henricus Wenne Vpsalensis. Adress: Celeberrimo ace plurimum venerando viro [Petr]o Henrici canonico Lincopensi et domus hospitalis ordinis Birgitte vrbe fautori et maiorj suo etc. Rome.